**Териториално статистическо бюро - Югоизток**

Отдел „Статистически изследвания - Сливен“

**ОСНОВНИ РЕЗУЛТАТИ ОТ НАБЛЮДЕНИЕТО НА РАБОТНАТА СИЛА В ОБЛАСТ СЛИВЕН ПРЕЗ ПЪРВОТО ТРИМЕСЕЧИЕ НА 2025 ГОДИНА**

През първото тримесечие на 2025 г. общият брой на заетите лица в област Сливен е 60.7 хил., от които 34.0 хил. са мъже, а 26.7 хил. са жени. Коефициентът на заетост за населението на 15 и повече навършени години в областта през първото тримесечие на 2025 г. е 44.4% (при 52.8% за страната). Той е съответно 52.2% за мъжете и 37.3% за жените. По коефициент на заетост област Сливен е на двадесет и четвърто място в страната.

В сравнение с четвъртото тримесечие на 2024 г. общият брой на заетите лица в област Сливен се увеличава с 1.0%, а спрямо първото тримесечие на 2024 намалява с 11.6%.

**Фиг. 1. Коефициенти на заетост** **по тримесечия в област Сливен**

През първото тримесечие на 2025 г. заетите лица на възраст 15 - 64 навършени години са 59.2 хил., като 33.0 хил. от тях са мъже, а 26.2 хил. са жени. Коефициентът на заетост за населението в същата възрастова група е 59.9%, съответно 65.8% за мъжете и 53.9% за жените.

В сравнение с четвъртото тримесечие на 2024 г. общият брой на заетите лица на възраст 15-64 навършени години в областта се увеличава с 0.7%, а спрямо първото тримесечие на 2024 г. намалява с 10.6%.

**Методологични бележки**

Наблюдението на работната сила е извадково и се провежда непрекъснато, като осигурява тримесечни и годишни данни за икономическата активност на населението на възраст 15 и повече навършени години. То обхваща обикновените домакинства в страната. Домакинствата, участващи в изследването, са избрани на случаен принцип и се анкетират чрез лично интервю.

**Наблюдаван период** - характеристиките на всяко анкетирано лице се отнасят за състоянието му през определена календарна седмица (от понеделник до неделя). В рамките на всяко тримесечие извадката е равномерно разпределена във всички 13 календарни седмици.

**Заети** са лицата на 15 - 89 навършени години, които през наблюдавания период:

- извършват работа дори за един час, за което получават работна заплата или друг доход;

- не работят, но имат работа, от която временно отсъстват поради годишен отпуск, болест, отпуск при раждане и отглеждане на малко дете и други.

**Коефициент на заетост** - относителният дял на заетите лица от общото население (в съответната група).

При оценката на резултатите за първото тримесечие на 2025 г. са използвани предварителни данни за населението на страната към 31.12.2024 година. Изключено е населението, живеещо в колективни домакинства.

Както при всяко извадково наблюдение, данните от Наблюдението на работната сила са обременени с грешки, дължащи се на извадката (стохастични грешки).

Поради направените закръгления в някои случаи общите данни могат да се различават незначително от сумата на отделните групи, включващи се в тях.

По-подробни данни от Наблюдението на работната сила за първото тримесечие на 2025 г. могат да се намерят на сайта на НСИ - [www.nsi.bg](https://www.nsi.bg/bg), раздел „Пазар на труда“, [Наблюдение на работната сила](https://www.nsi.bg/bg/content/3990/%D0%BD%D0%B0%D0%B1%D0%BB%D1%8E%D0%B4%D0%B5%D0%BD%D0%B8%D0%B5-%D0%BD%D0%B0-%D1%80%D0%B0%D0%B1%D0%BE%D1%82%D0%BD%D0%B0%D1%82%D0%B0-%D1%81%D0%B8%D0%BB%D0%B0) и в [Информационна система ИНФОСТАТ](https://infostat.nsi.bg/infostat/pages/module.jsf?x_2=78).